Campagna Romana
Store norske leksikon,Geografi,Verdens geografi,Europa,Italias geografi
Campagna Romana er navnet på Romas omegn, et område i Italia som strekker seg, tatt i videste forstand, langs Toscanahavet fra Civitavecchia i nord til Terracina i sør, inn mot land begrenset av Sabiner- og Albanerfjellene og Appenninenes utløpere, og omfatter størstedelen av det gamle Latium.
Tevere (Tiber) og mange småelver, som for det meste er tørre om sommeren, renner gjennom den bølgeformede eller ganske flate sletta. Det er rike fornminner i området. Historie I oldtiden var Campagna Romana et rikt og fruktbart land, hvor de romerske stormenn hadde villaer, og det fantes også flere byer. På 400–700-tallet ble området herjet av inntrengende barbarer, goter, vandaler, senere også normannere og sarasenere. Tørke og overbeiting bidrog også til å omskape landet til ørken og sump, hvor malariaen herjet. På 1900-tallet ble Campagna Romana drenert, dyrket og bebygd. Les mer i Store norske leksikon Italia Roma